**Приложение**

**към чл. 50**

**Механизъм за определяне на основните бюджетни взаимоотношения между централния бюджет и бюджетите на общините под формата на субсидии за 2019 г.**

Основните бюджетни взаимоотношения между централния бюджет и бюджетите на общините за 2019 г. се изчисляват по следната формула:

**С = С1 + С2 + С3 + С4**, където

**С** е размерът на основното бюджетно взаимоотношение между централния бюджет и бюджета на конкретната община за 2019 г. под формата на субсидии.

**С1** е размерът на общата субсидия за делегираните от държавата дейности от централния бюджет за конкретната община. Изчислява се като сума на всички разходи за делегираните от държавата дейности, определени по стандарти.

**С2** е размерът на общата изравнителна субсидия от централния бюджет за конкретната община.

**Право да получават обща изравнителна субсидия през 2019 г. имат общините, чийто постоянни данъчни постъпления към 31 декември 2017 г. на един жител са по-ниски от 120 на сто от равнището им за страната на един жител (ДПх1<1,2\*ДПстр.)**

Общата изравнителна субсидия за общините с достъп за 2019 г. се изчислява по следната формула:

С2 = A1 + A2 + А3 + А4 + А5

**А1** е първата част от размера на общата изравнителна субсидия от централния бюджет за конкретната община. Право да получават тази част от субсидията имат общините с посочения достъп в зависимост от постоянните данъчни постъпления на един жител, като изравняването е в размер на разликата между 120 на сто от равнището за страната и постоянните данъчни постъпления на един жител за конкретната община, умножена по броя на жителите й.

**ИДПх1  =** (1,2\*ДПстр -ДПх1)\* Нх1, където

**ИДПх1** е стойността на изравняването на постоянните данъчни постъпления по компонента А1 за конкретната община.

**ДПх1** е размерът на постоянните данъчни постъпления (данък върху недвижимите имоти (§13-01), данък върху превозните средства (§13-03), туристически данък (§13-08) и патентен данък и данък върху таксиметров превоз на пътници (§01-03) на един жител на конкретната община към 31 декември 2017 г.

**ДПстр** е размерът на постоянните данъчни постъпления (§13-01, §13-03, § 13-08 и §01-03 от ЕБК) на един жител за страната към 31 декември 2017 г.

**Нх1** е населението на съответната община по данни на Националния статистически институт (НСИ) към 31 декември 2017 г.

**А2** е втората част от размера на общата изравнителна субсидия от централния бюджет за конкретната община с достъп.

Разпределението на сумата от компонента А2 по общини е на база дела на разходните потребности за конкретната община с достъп.

За определяне на разходните потребности на общините се използват следните натурални показатели:

* + Брой деца до 5 г.
  + Брой деца от 6-14 г.
  + Брой възрастни на и над 65 г.
  + Територия
  + Дължина на общински пътища
  + Население

Теглото на съответния показател се определя в зависимост от структурата на разходите за местни дейности (по последни отчетни годишни данни за 2017 г.) по следния начин:

* **Брой деца до 5 г.** - **8,0%** (дял наразходите заместни дейности 311, 312, 431 от ЕБК в общите разходи за местни дейности)

* **Брой деца от 6-14 г. - 1,1%** (дял на останалите разходи за местни дейности във функция Образованиеот ЕБК в общите разходи за местни дейности)
* **Брой възрастни на и над 65 г. - 3,8%** (дял на разходите за местни дейности във функция V. Социално осигуряване, подпомагане и грижи от ЕБКв общите разходи за местни дейности)
* **Територия - 23,4%** (дял на разходите за местни дейности в група А. Жилищно строителство, благоустройство, комунално стопанство (без дейности 603 и 605) и разходите за дейност 622 „Озеленяване“ от група Б на функция VІ от ЕБК в общите разходи за местни дейности)
* **Дължина на общинската пътна мрежа - 10,4%** (дял на разходите за местни дейности в група В. Транспорт и съобщения от функция VІІІ от ЕБК в общите разходи за местни дейности)
* **Население - 53,3 % –** (дял на разходите за всички останали местни дейности от ЕБК в общите разходи за местни дейности)

На всяка община се определя дял на всеки от натуралните показатели от общата сума на показателя за страната, като всеки дял се умножава с теглото за показателя (%). Сумата от така получените дялове формира съответния дял разходни потребности на конкретната община.

РПi = (Дi/∑Дi)\*8,0% + (Уi/∑Уi)\*1,1% + (Вi/∑Вi)\*3,8% + (Тi/∑Тi)\*23,4% + (ДОПi/∑ДОПi)\*10,4% + (Нi/∑Нi)\*53,3%, където

Д– деца до 5 години

У – деца от 6 до 14 г./ученици

В - възрастни на и над 65 години

Т - територия

ДОП - дължина на общински пътища

Н – население

РПi е делът на разходните потребности за конкретната община.

∑ РПi=0,7505 само за общините с достъп.

Разпределението на общата сума от А2 по общини е на база относителния дял на разходните потребности на всяка от общините с достъп към общата сума на разходните потребности за общините с достъп РПi/∑ РПi.

Информацията за населението, децата до 5 години, децата от 6 до 14 години и възрастните на и над 65 години е по данни на НСИ, а за дължината на общинските пътища – по данни на Министерството на регионалното развитие и благоустройството, към 31 декември 2017 г.

**А3** е третата част от размера на общата изравнителна субсидия от централния бюджет за конкретната община с достъп.

Право да получават тази част от субсидията имат общините с достъп, чийто дял на приходите спрямо общите постъпления (по последни отчетни годишни данни за 2017 г.) е по-малък от 25 на сто.

**Пх1/ОПх1<25 %, където**

**Пх1** е размерът на приходите (раздел І и §40-00 от раздел ІІІ от ЕБК) към 31 декември 2017 г. за конкретната община с достъп.

**ОПх1** е размерът на общите постъпления към 31 декември 2017 г. за конкретната община с достъп, който се формира като сума от размера на приходите на общината, трансферите и временните безлихвени заеми (раздел І, §40-00 от раздел ІІІ и раздел ІV от ЕБК).

Разпределението на тази част от субсидията е на база относителния дял на разликата между 25 % и полученото съотношение на приходи към общи постъпления за конкретната община с достъп.

**А4** е допълнителен компонент на общата изравнителна субсидия от централния бюджет за конкретната община, който осигурява размера на общата изравнителна субсидия, определен в Закона за държавния бюджет на Република България за 2018 г. (ЗДБРБ за 2018 г.) за общините с достъп. Тази част на субсидията се получава от общините с достъп, които имат отрицателна разлика между полученото от сумата на компонентите А1, А2 и А3 (А1+А2+А3) и размера на общата изравнителна субсидия, определен в ЗДБРБ за 2018 г.

**А5** е допълнителен компонент на общата изравнителна субсидия от централния бюджет за конкретната община с достъп.

Право да получават тази част от субсидията имат общините с осреднено данъчно усилие над средното за страната (**ДУср**х1 >1), като разпределението е на база относителния дял на разликата над 1.

**ДУср**х1е осредненото съотношение между размерите на ставките на данъка върху недвижимите имоти, данъка при придобиване на имущество по възмезден начин, данъка върху превозните средства - за леки автомобили над 74 kW до 110 kW и данъка върху превозните средства – за товарни автомобили до 12 т на конкретната община за 2018 г. към съответните средни стойности за страната за всеки от изброените данъци. Изчислява се по следната формула:

**ДУср**х1**= (**СТДНИх1/СТДНИср + СТДВПИх1/СТДВПИср + СТДПС\_Лх1/СТДПС\_Лср + СТДПС\_Тх1/СТДПС\_Тср)/4, където

**СТДНИх1** е размерът на ставката за данъка върху недвижимите жилищни имоти за физически лица на конкретната община за 2018 г. При наличие на диференцирани ставки по населени места се взема предвид ставката, определена за населеното място – административен център на общината.

**СТДНИср** е средният размер на посочената ставка за данъка върху недвижимите имоти за 2018 г. за страната.

**СТДВПИх1** е размерът на ставката за данъка при придобиване на имущество (недвижимо) по възмезден начин за 2018 г. на конкретната община.

**СТДВПИср** е средният размер на посочената ставка за данъка при придобиване на имущество по възмезден начин за 2018 г. за страната.

**СТДПС\_Лх1** е размерът на ставката за данъка върху превозните средства - за леки автомобили над 74 kW до 110 kW включително, за 2018 г. на конкретната община.

**СТДПС\_Лср** е средният размер за 2018 г. за страната на ставката за данъка върху превозните средства - за леки автомобили над 74 kW до 110 kW включително.

**СТДПС\_Тх1** е размерът на ставката за данъка върху превозните средства - за товарни автомобили до 12 т технически допустима максимална маса, за 2018 г. на конкретната община.

**СТДПС\_Тср** е средният размер за 2018 г. за страната на ставката за данъка върху превозните средства - за товарни автомобили до 12 т технически допустима максимална маса.

**С3** е размерът на трансфера за зимно поддържане и снегопочистване на общински пътища за конкретната община, формиран от следните компоненти:

**С3=ТЗ1+ТЗ2**, където:

**ТЗ1** - основен компонент на трансфера за зимно поддържане и снегопочистване на общински пътища, при съотношения за разпределяне на ресурса за този компонент, както следва: 85% от него - по показател дължина на общинските пътища с отчитане на географско и височинно разположение (на базата на параметри за дължина на общински пътища в планински райони, в равнинни райони и в райони, характерни със снегонавявания и заледявания); 10% от него - по показател брой населени места с изключване на местата без население; 5% от него - по показател брой население. ТЗ1 за конкретна община се формира от сбора на сумите, разпределени по относително тегло на съответния показател за общината спрямо общото за страната;

**ТЗ2** – допълнителен компонент на трансфера за зимно поддържане и снегопочистване на общински пътища, който осигурява размера на трансфера за зимно поддържане и снегопочистване на общински пътища, определен в ЗДБРБ за 2018 г. Достъп да тази част на трансфера имат общините с отрицателна разлика между полученото от сумата по компонент ТЗ1 и размера на трансфера за зимно поддържане и снегопочистване на общински пътища, определен в ЗДБРБ за 2018 г.

**С4** е размерът на целевата субсидия за капиталови разходи за конкретната община, формиран от следните компоненти:

**С4=В1+В2+В3**, където:

**В1** – основен компонент на целевата субсидия, при съотношения за разпределяне на ресурса за този компонент, както следва: 45% от него - по показател брой населени места, с изключване на местата без население и с население до 10 души; 25% от него - по показател дължина на общинските пътища; 25% от него - по показател брой население, 5% от него - по показател територия. В1 за конкретна община се формира от сбора на сумите, разпределени по относително тегло на съответния показател за общината спрямо общото за страната;

**В2** – допълнителен компонент на целевата субсидия за капиталови разходи, който осигурява размера на целевата субсидия за капиталови разходи, определен в ЗДБРБ за 2018 г. Достъп до тази част на субсидията имат общините с отрицателна разлика между полученото от сумата по компонент В1 и размера на целевата субсидия за капиталови разходи, определен в ЗДБРБ за 2018 г.

**В3** – ресурс за подпомагане на общините от 4-та и 5-та категория за подобряване на състоянието на социалната и техническа инфраструктура на територията на общината. Достъп до тази част на субсидията имат всички общини от 4-та и 5-та категория, съгласно утвърдената от министъра на регионалното развитие и благоустройството със заповед № РД-02-14-2021/2012 г. (обн. ДВ, бр. 66 от 2012 г., изм. и доп., бр. 73 от 2014 г., бр. 75 от 2016 г.) категоризация на общините в Република България, на основание чл. 36, ал. 2 на Закона за административно-териториалното устройство на Република България и във връзка с т. 4 от Решение № 921 на Министерския съвет от 2011 г. за определяне на критерии и показатели за категоризиране на общините, кметствата, районите и населените места в Република България.

Информацията за населението и населените места е по данни на НСИ към 31 декември 2017 г., а за дължината на общинските пътища – по данни на Министерството на регионалното развитие и благоустройството към 31 юли 2018 г.